આજકાલ બૉલીવુડની સુંદરીઓમાં પણ નથ પહેરવાનું ચલણ વધી રહ્યું છે. માત્ર મૂવીમાં જ નહીં, ઇવેન્ટમાં પણ બૉલીવુડની સુંદરીઓ નથ પહેરીને આવે છે. એ સિવાય એવી પણ ઘણી ઍક્ટ્રેસ છે જે રેગ્યુલર નથ પહેરી રાખે છે. લાગે છે કે નથની ફૅશન પાછી આવી રહી છે. અગાઉ સ્ત્રીઓને જો તમે લગ્ન પહેલાં નથ પહેરવાનું કહો તો તેને તરત ગુસ્સો આવી જતો અને કહેતી કે શું આ બહેનજી-ટાઇપનું પહેરાવો છો. માત્ર લગ્ન પહેલાં નહીં, ઘણી સ્ત્રીઓને તો લગ્ન પછી પણ નાકમાં નથ પહેરવાનું નથી ગમતું. જોકે હવે એવું રહ્યું નથી. જ્વેલરી-ડિઝાઇનર બેલા મેસવાની કહે છે, ‘નથની ફૅશન હમણાંની નથી, ઘણા સમયથી ચાલે છે. બહુ પહેલાં આની ફૅશન હતી, પણ અમુક સમય સુધી એ જતી રહી હતી અને હવે પાછી આવી ગઈ છે. વારતહેવારે પહેરાતી આ નથે યુવાવર્ગનું મન જીતી લીધું છે. હવે કૉલેજ જતી યુવતીઓએ આને સ્ટાઇલરૂપે અપનાવી લીધી છે.’